વાત વર્ષ ૨૦૧૧ની છે. મણિનગર પી.આઈ દિનેશસિંહ ચૌહાણ અને તેમના મિત્ર કિશનસિંહ પોલીસ સ્ટેશનમાં બેઠા હતા. આમતો કિશનસિંહના દાદા અને પિતા પણ પોલીસ અધિકારી હતા માટે તે પણ નાનપણથી પોલીસકાર્યવાહીના જાણકાર હતા. બસ વર્દી ધારણ નહોતી કરી. સંદેશો મળતા જ ડી.એમ ચૌહાણ કિશનસિંહને અંગત મિત્ર હોવાથી સરકારી ગાડીમાં તેમની સાથે લઇ ફુટબોલ ગ્રાઉન્ડ પહોંચ્યા. સામાન્ય તકરાર હતી, જે પી.આઈ ચૌહાણના ગાડીમાંથી ઉતરતા જ પુરી થઈ ગઇ. તકેદારીના ભાગરૂપે પી.આઈ ચૌહાણે થોડીવાર ફુટબોલ ગ્રાઉન્ડ રોકાવાનું નક્કી કર્યું. બે ખુરશીઓ આવી અને પી.આઈ ચૌહાણ તથા કિશનસિંહ ત્યાં જ બેઠા. એટલામાં કિશનસિંહ પર તેમના એક ફેક્ટરી માલિક મિત્ર અમીતભાઈ સિંધીનો ફોન આવ્યો. અમીતભાઈએ કહ્યું, કિશન મારા દીકરાનું અપહરણ થયું છે..! બજારની ભીડભાડના ઘોંઘાટમાં કિશનસિંહને અવાજ તો સ્પષ્ટ સંભળાયો પણ જે વાત અમીતભાઈ કહી રહ્યાં હતા તેણે તેમને ચોંકાવી દીધા. આશ્ચર્યથી કિશનસિંહે ફરી પુછ્યું, શું? અમીતભાઈએ કહ્યું, ‘હા મારા દીકરા સનીનું અને ભત્રીજી પ્રિયંકાનું અપહરણ થયું છે, એક ફોન આવ્યો હતો અને ૫૦ લાખની ખંડણી માંગી છે..!’